आज कविता सही मायनों में आज़ाद है। छ्न्द से आज़ाद, लय से आज़ाद, भाव से आज़ाद, अर्थ के बंधन से भी आज़ाद, यहीं बस नहीं श्रोता और पाठक भी कविता के मोह से आज़ाद हो गए हैं। पहले जहाँ श्रोता बिना बुलाए ही कवि सम्मेलनों में पहुँचते थे, रात भर बैठ कर कविता सुनते थे, अब बुलाने पर, चाय नाश्ते का लालच देने पर भी इस मोह-पाश में नहीं बंधते। किताबें मुफ़्त मिलने पर भी पाठक कविता नहीं पढ़ते। वे कविता के मोहजाल से मुक्त हो चुके हैं। जब से कविता मुक्त हुई है, पाठकों और श्रोताओं की संख्या चाहे कम हुई हो, कवियों की संख्या में उत्तरोत्तर बढ़ौतरी होती रही है। जहाँ शहर भर में दो-चार कवि हुआ करते थे, आज हर गली में छः-आठ कवि मिल जाते हैं। जो व्यक्ति अपने रिश्तेदारों को पत्र लिखने से कतराता है, कविता वह भी धड़ल्ले से लिखता है। एक-दो नहीं पूरी किताब भर कविताएँ लिख डालने में उसे कोई परेशानी नहीं होती, लेकिन किताब की भूमिका लिखने के लिए किसी गद्य लिखने वाले को ढूंँढना पड़ता है । जब किताब छपकर आ जाती है तो उसे अपने पहचान वालों के पास भेजते समय जो पत्र लिखना पड़ता है उसे लिखने में कवि को पसीना आ जाता है। आज के प्रसंग में दण्डी की उक्ति में मुझे सच्चाई लगती है कि गद्यं कवीनां निकषं वदंति।